tartuNLP/wikipedia-smugri-20251201 huggingface dataset:
Haminan kaupunginmuseo

Haminan kaupunginmuseo on kaupungin hallinnoima museo Haminassa. Museo esittelee perusnäyttelyssä Haminan historiaa, jonka lisäksi museossa on vaihtuvia näyttelyitä. Haminassa muita kaupungin omistamia museoita ovat Kauppiaantalomuseo ja Vehkalahden kylämuseo. 
Historia.
Haminan kaupunginmuseo sijaitsee noin vuonna 1760 valmistuneessa rakennuksessa, jonka rakennutti tullipäällikkö Herman von Brummer. Se on Haminan ensimmäinen yksityiseen käyttöön valmistunut rakennus. Talo on toiminut aikojen saatossa yksityisasuntona, meritullikamarin pakkahuoneena, leipomo-kahvilana, räätälin liikkeenä ja teollisessa käytössä. Venäjän keisarinna Katariina II ja Ruotsin kuningas Kustaa III kävivät rakennuksessa kolmen päivän ajan neuvotteluja kesällä 1783. Tästä kohtaamisesta kertova muistokyltti on kiinnitetty rakennuksen kadunpuoleiseen seinään. 
Museotoiminta.
Haminan kaupunginmuseo aloitti toimintansa rakennuksessa vuonna 1957. Rakennuksen remontti valmistui vuonna 2007. 
Museon nykyinen pysyvä näyttely Aikakausia ja aikalaisia avattiin viimeistelyineen keväällä 2021. Haminan kaupunginmuseon pysyvä näyttely käsittelee Haminan alueen historiaa kivikaudelta nykypäivään esineiden, seinätekstien ja valokuvien avulla. Museon pysyvässä näyttelyssä esillä on myös biedermeyer -ajan sisustusinteriööri sekä "Katariinan kamari", joka kertoo esineiden, elävien taulujen, shakkipelin ja kokeiltavien vaatteiden kautta Katariina II:n ja Kustaa III:n tapaamisesta Haminassa vuonna 1783. Museossa järjestetään tilaus- ja yleisöopastuksia. Rakennuksen yläkerrassa on luennoilla, kokoontumisissa, työpajoissa ja esityksissä käytettävä noin 50 hengen tila Vintti. Museon alakerrassa sijaitsevat museokauppa ja Haminan historian käsikirjasto, jonka teoksia voi lukea museon tiloissa, mutta joita ei lainata ulos.
Haminan kaupungin museot.
Haminan kaupungin museot on ammatillinen museo ja Kymenlaakson vanhin museo (perustettu vuonna 1903). Museo hallinnoi Haminan kokoelmaa, jossa on noin 22 000 esinettä ja noin 6000 valokuvaa, sekä Vehkalahden suljettua kokoelmaa, joka sisältää esineitä ja valokuvia. Kokoelmat sisältävät muun muassa kaupunkikulttuuriin, kouluihin, elinkeinoihin ja vaatetukseen liittyvää materiaalia ja niitä esitellään kaupungin museoiden näyttelyissä. Museot tallentaa Haminan ja Vehkalahden muistitietoa ja esittelee toiminnassaan alueen menneisyyttä sekä dokumentoi nykyisyyttä. Haminan kaupungin museoiden museokohteissa järjestetään opastuksia ja tapahtumia ja Museot osallistuu aktiivisesti myös Haminan kaupungin tapahtumiin.
River Viiperi

River Delfín Canomanuel Viiperi (s. 4. elokuuta 1991 Ibiza, Espanja) on espanjalainen malli. Hän on esiintynyt useissa mainoskampanjoissa, esimerkiksi American Eaglen, Bershkan, Calvin Kleinin, Armani Exchangen, Versacen ja H&amp;M:n mallina.
Ura.
Viiperi syntyi Ibizalla. Hänen isänsä on espanjalainen; hänen suomalainen äitinsä, näyttelijä Riitta Viiperi on myös työskennellyt mallina ja esitellyt poikansa mallimaailmalle. Riveriä ei ollut vaikea saada mallimaailmaan, koska hän vihasi koulua, vaikka hänen vanhempansa vaativat häntä opiskelemaan ainakin lukioon asti. Pian tämän jälkeen hän seurasi äitinsä jalanjälkiä, ja hänen uransa lähti jo hyvin nuorena nopeasti nousukiitoon. Hänestä tuli suosittu hyvin lyhyessä ajassa: hän pääsi useiden lehtien kuten Winqin, Surfacen, Guapon ja Coitusin kanteen. Hän on toiminut mallina myös Calvin Kleinin muotinäytöksissä.
Yksityiselämä.
Viiperi harrastaa jalkapalloa, uintia ja taistelulajeja. Hänellä on vanhempi sisko Luna, ja pikkuveli.
Syyskuusta 2012 heinäkuuhun 2014 Viiperi seurusteli Paris Hiltonin kanssa.
Landgericht

Landgericht on saksalaisessa tuomioistuinjärjestelmässä Amtsgerichtin ja Oberlandesgerichtin väliin sijoittuva tuomioistuin. Se voi olla toimivaltainen sekä ensimmäisenä että toisena oikeusasteena. Saksassa on nykyisin 116 Landgerichtiä. 
Rikosprosessissa Landgericht on ensimmäinen oikeusaste niissä rikoksissa () ja vakavissa rikkomuksissa (), joista säädetty lievin vankeusrangaistus on neljä vuotta. Poikkeustapauksissa se voi olla ensimmäinen oikeusaste lievemmissä tapauksissa, kun asialla on erityistä merkittävyyttä. Se on ensimmäinen oikeusaste myös pakkohoito- ja turvasäilöasioissa. Siviiliprosessissa Landgericht on ensimmäinen oikeusaste niissä riita-asioissa, joita ei käsitellä Amtsgerichtissä: tavallisesti riita-asioissa, joiden arvo ylittää 5000 euroa. Toisen oikeusasteen tuomioistuimena Landgericht käsittelee valituksia Amtsgerichtin päätöksistä. 
Suurin osa Landgerichtin asioista käsitellään yhden tuomarin kokoonpanossa. Vakaviksi tai tärkeiksi katsotut asiat voidaan ratkaista kolmen ammattituomarin kokoonpanossa.
Helmi (yhdistys)

Helmi ry on vuonna 1983 perustettu mielenterveysyhdistys. Ruohonjuuritason toimintaan keskittyvällä Helmillä on 750 jäsentä, yksi matalan kynnyksen kohtaamispaikka Helsingissä sekä yhdeksän palkattua työntekijää. Toiminnan merkittävimmät tukijat ovat Sosiaali- ja terveysjärjestöjen avustuskeskus ja Helsingin kaupunki.
Yhdistys julkaisee Helmi-lehteä, antaa kannanottoja, ylläpitää lounaskeittiöitä sekä pyörittää esimerkiksi liikuntaan tai käden taitoihin keskittyviä ryhmiä.
Mielenterveysyhdistys Helmin hallituksen puheenjohtajana toimii Päivi Seila. Toiminnanjohtaja on Heidi Saukkonen.
Oberlandesgericht

Oberlandesgericht (OLG; Berliinissä "Kammergericht", KG) on osavaltion ylioikeus, joka saksalaisessa tuomioistuinjärjestelmässä sijoittuu Landgerichtin ja Bundesgerichtshofin väliin (perhe- ja lapsiasioissa Amtsgerichtin ja Bundesgerichtshofin väliin). Oberlandesgericht on tavallisesti toisen oikeusasteen tuomioistuin. Landgerichtit luotiin vuoden 1877 tuomioistuinten perustamislaissa ("Gerichtsverfassungsgesetz", GVG). Kaikilla Saksan osavaltioilla on vähintään yksi Oberlandesgericht. Baden-Württembergillä ja Rheinland-Pfalzilla on kaksi; Baijerilla, Ala-Saksilla ja Nordrhein-Westfalenilla kolme. Historiallisista syistä Berliinin Oberlandesgericht on nimeltään Kammergericht ja Bremenin ja Hampurin vastaavat ovat nimeltään Hanseatisches Oberlandesgericht.
Nudnida Luangnam

Nudnida Luangnam (s. 27. helmikuuta 1987 Sukhothai) on thaimaalainen tennispelaaja. Parhaimmillaan hän on ollut WTA-listan sijalla 200 heinäkuussa 2011. Hän on voittanut urallaan viisi ITF-turnausta kaksinpelissä.
Fed Cupissa Luangnam pelasi ensimmäisen kerran vuonna 2006.
William T. Passmore

William Thomas Passmore (6. syyskuuta 1882 Saint Louis – 9. toukokuuta 1955 Saint Louis) oli yhdysvaltalainen haavipalloilija ja olympiamitalisti. 
Passmore pelasi St. Louisin olympialaisissa 1904 St. Louis AAA -joukkueessa, joka voitti hopeaa. Samaan joukkueeseen kuului myös Williamin pikkuveli George.
George Passmore (haavipalloilija)

George William Passmore (24. elokuuta 1889 Saint Louis – 22. syyskuuta 1952 Florissant, Missouri) oli yhdysvaltalainen haavipalloilija ja olympiamitalisti. 
Passmore oli 14-vuotiaana mukana St. Louisin olympialaisissa 1904 St. Louis AAA -joukkueessa, joka voitti hopeamitalin. Samaan joukkueeseen kuului myös hänen isoveljensä William.
Seppo Talanti

Seppo Ilmari Talanti, vuoteen 1936 Dahlström (5. heinäkuuta 1926 Helsinki – 25. lokakuuta 2004 Helsinki) oli suomalainen eläinlääketieteilijä ja lääkäri. 
Talantin vanhemmat olivat vakuutustarkastaja Eino Albin Talanti ja Auni Martta Nurminen ja puoliso vuodesta 1959 Pirkko Maija Kaartinen. Talanti tuli ylioppilaaksi Lahden yhteiskoulusta 1945 ja valmistui eläinlääketieteen lisensiaatiksi 1959 ja lääketieteen lisensiaatiksi 1960. Talanti toimi Eläinlääketieteellisen korkeakoulun anatomian ja embryologian professorina vuodesta 1959, vararehtorina vuodesta 1961 ja rehtorina 1970 ja 1976–1979. Talanti erikoistui sisätautilääkäriksi 1966. Hän sai lisäksi vakuutuslääketieteen erikoislääkärin pätevyyden 1995 ja toimi asiantuntijana KELAssa ja Ilmarisessa.
Erkki Talari

Erkki Holger Konstantin Talari, vuoteen 1935 Forsström (8. maaliskuuta 1907 Tampere – 18. toukokuuta 1983 Helsinki) oli suomalainen taidemaalari ja taidegraafikko. 
Erkki Talarin vanhemmat olivat metallinpakottaja Klaus Erkki Talari ja Ingeborg Johanna Maria Elina Hagelberg ja puoliso vuodesta 1933 Laimi-Inkeri Kajava. Talari opiskeli Santeri Salokiven oppilaana 1930, Taideteollisessa keskuskoulussa 1931–1934 ja Suomen taideyhdistyksen piirustuskoulussa 1934–1935. Hänen töitään oli ensimmäistä kertaa esillä 1934. Uran alkuvaiheessa Talarin tyyli oli surrealistinen, hän muun muassa teki kuvasarjan Edith Södergranin runoihin. Tunnetuksi tuli hänen puupiirroskuvituksensa Kantelettaren kehtolauluihin vuonna 1945. Hän työskenteli myös kuvaamataidon opettajana aina vuoteen 1974 asti. Talarin töitä on esillä esimerkiksi Valtion taidemuseossa Ateneumissa, mutta myös ulkomaisissa kokoelmissa. Töistään Talari sai useita palkintoja.
Theodor Tallqvist (insinööri)

Henrik Theodor Tallqvist (21. toukokuuta 1839 Eura – 16. toukokuuta 1912 Helsingin maalaiskunta) oli suomalainen insinööri, rautateiden rakentaja ja moninkertainen valtiopäivämies. 
Tallqvist toimi yli-insinöörinä rautateillä vuosina 1881–1888 ja tie- ja vesirakennushallituksessa 1888–1893. Hän loi perustan Suomen rataverkon kehittymiselle ja suunnitteli ja rakennutti Pohjanmaan, Savon, Karjalan ja Porin radat. Lisäksi hän teki 1859 Inkeriin runonkeräysmatkan, josta hän julkaisi matkakertomuksen ("Suomi", 1860). Helsingissä hän osallistui useisiin suurhankkeisiin, kuten Sörnäisten satamaradan ja Hietalahden telakan toteuttamiseen sekä Katajanokan kaavoittamiseen suursatamaksi. 1870-luvulla Tallqvist tutki rautatietekniikkaa useissa Euroopan maissa. Hän oli aikanaan poikkeuksellisen kokenut satama- ja rautatie-insinööri. 
Tallqvist oli porvarissäädyssä Helsingin edustaja valtiopäivillä 1885 ja 1900, Kotkan 1888, Savonlinnan 1891, Uudenkaarlepyyn 1894 sekä Uudenkaupungin 1897 ja 1899.
Tallqvistin vanhemmat olivat kirkkoherra Henrik Tallqvist ja Antoinette Lovisa Gustafva Stjernvall ja puoliso vuodesta 1869 Emilia Charlotta Palander (k. 1922). Tallqvist tuli ylioppilaaksi 1858 ja valmistui insinööriksi 1862. Helsingin kaupunginvaltuuston jäsen Tallqvist oli kahteen otteeseen. Hänet aateloitiin 1892, mutta ei introdusoitu.
Theodor Tallqvistin poikia olivat matemaatikko ja fyysikko Hjalmar Tallqvist ja lääkäri Theodor Tallqvist.
Theodor Tallqvist (lääkäri)

Theodor Waldemar Tallqvist (7. kesäkuuta 1871 Hausjärvi – 24. kesäkuuta 1927 Helsinki) oli suomalainen lääkäri ja Helsingin yliopiston sisätautien professori 1910–1927. Hän tutki erityisesti veritauteja. Hän kehitti 1899 Tallqvistin skaalan, joka on veren hemoglobiinipitoisuuden pikamääritysmenetelmä ja joka levisi käyttöön ympäri maailman.
Tallqvistin isä oli rautatieinsinööri Henrik Theodor Tallqvist.
Verner Tallqvist

Josef Verner Tallqvist (29. kesäkuuta 1862 Kirkkonummi – 8. toukokuuta 1960 Helsinki) oli suomalainen kansantalous- ja tilastotieteilijä. 
Tallqvistin vanhemmat olivat kirkkoherra, rovasti Johan Stefan Tallqvist ja Johanna Sofia Rindell. Hän pääsi ylioppilaaksi Helsingin ruotsalaisesta normaalilyseosta 1879 ja valmistui Helsingin yliopistosta filosofian kandidaatiksi 1884 sekä filosofian maisteriksi, lisensiaatiksi ja tohtoriksi 1886. Tallqvist opiskeli myös Pariisissa 1884–1885 ja Berliinissä 1886–1887. Hänestä tuli riemumaisteri ja riemutohtori vuonna 1936.
Tallqvist oli Helsingin yliopiston dosenttina 1886–1922, sai professorin arvonimen 1919 ja oli kansantalouden vt. professorina 1918-1924 sekä kansantalouden ja tilastotieteen ylimääräisenä professorina 1922–1929. Hän oli Ekonomiska Samfundets Tidskriftin päätoimittaja 1920–1947.
Hänen veljensä oli itämaisten kielten professori Knut Tallqvist.
Rush (Frida Amundsenin kappale)

Rush on Frida Amundsenin 16. maaliskuuta 2012 julkaistu single. Kappale julkaistiin 20. huhtikuuta 2012 myös September Blue -albumilla ja "Best of 2012 Sommer Hits" -albumilla. Singlen levy-yhtönä toimi EMI Music Norway. 
"Rush" on menestynyt varsinkin Pohjoismaissa. Norjassa se on sijoittunut Daworks.com-sivuston mukaan Top 10 -listalle ja Suomessa se on sijoittunut radiolistan sijalle 11.
Jakola

Jakola on kylä Imatran kaupungissa. Aiemmin se on kuulunut pääosin luovutetulle alueelle jääneeseen Jääsken pitäjään. Kylä sijaitsee nykyisen itärajan tuntumassa, lähellä Imatran taajama-aluetta. Alueella on omakotiasutusta.
Kylä sijoittuu itä-länsi -suuntaisena kapeahkona, epäsäännöllisenä kiilana Teppanalan (pohjoisessa) ja Pelkolan (etelässä) kylien väliin. Kylä rajoittui Vuokseen lännessä ja Ruokolahden pitäjän Immalanjärven kylään idässä. Kylän poikki kulkivat Imatralta Ensoon johtava, 1930-luvulla päällystetty maantie, ja Imatra–Antrea-rata. Asutus oli keskittynyt tien varteen.
Bundesverwaltungsgericht (Saksa)

Bundesverwaltungsgericht (BVerwG) on Saksan liittovaltion ylin tuomioistuin julkisoikeudellisissa, ei-valtiosääntöoikeudellisissa riita-asioissa. Se on Bundesarbeitsgerichtin, Bundesgerichtshofin, Bundesfinanzhofin ja Bundessozialgerichtin ohella yksi liittovaltion viidestä korkeimmasta tuomistuimesta. Se sijaitsee Leipzigissa entisen valtakunnanoikeuden () rakennuksessa.
Bundesverwaltungsgericht perustettiin vuonna 1952. Se sijaitsi alun perin Berliinissä ja toimi Preussin Oberverwaltungsgerichtin entisissä tiloissa. Sijainti Berliinissä aiheutti eripuraa Saksan miehittäjävaltojen välillä. Saksan saatua jälleen asevoimat tuomioistuimen asepalvelussenaatti jouduttiin siirtämään Berliinistä Müncheniin. 21. marraskuuta 1997 tuomioistuimen uudeksi sijaintipaikaksi vahvistettiin lailla Leipzig. Vuonna 2002 koko Bundesverwaltungsgericht siirtyi Leipzigiin nykyisiin tiloihinsa.
Bundesverwaltungsgerich toimii pääasiassa muutoksenhakuasteena hallinto-oikeudellisissa asioissa. Muutoksenhaku alemman oikeusasteen Oberverwaltungsgerichtin tai Verwaltungsgerichtin päätöksiin rajoittuu pääasiassa vain oikeuskysymyksiin.
Sandra Kristjánsdóttir

Sandra Kristjánsdóttir (s. 20. lokakuuta 1990) on islantilainen tennispelaaja. Hän opiskelee Savannah State Universityssa, jossa hän pelaa tennistä.
Fed Cupissa Sandra pelasi ensimmäisen kerran vuonna 2005. Yhteensä hän on pelannut kymmenessä maaottelussa.
Otto Tolonen

Otto Tolonen (s. 1980 Espoo) on professori ja Suomen kansainvälisesti menestyneimpiä klassisen kitaran taiteilijoita. 
Opinnot ja ura.
Tolonen aloitti opinnot vuonna 1995 Sibelius-Akatemiassa, jossa hän opiskeli Timo Korhosen ja Jukka Savijoen johdolla ja josta hän valmistui musiikin maisteriksi keväällä 2008. Tolonen on täydentänyt opintojaan Weimarin musiikkikorkeakoulussa Saksassa sekä Sienan kesäakatemiassa Italiassa. Tolonen on opettanut mestarikursseilla Saksassa, Italiassa, Yhdysvalloissa ja Brasiliassa. Tolonen nimitettiin kuusivuotiseen virkaan kitaraprofessoriksi Norjan valtiolliseen musiikkikorkeakouluun (Norges Musikkhøgskole) marraskuusta 2018. Hän on ensimmäinen suomalainen klassisen kitaran professori. Tolonen opettaa myös tuntiopettajana Sibelius-Akatemiassa. 
Konsertit.
Tolonen on konsertoinut Suomen ja muiden Pohjoismaiden lisäksi runsaasti ympäri maailmaa. Hän on esiintynyt Yhdysvalloissa Nashvillen Virtuoso Showcase konserttisarjassa, Cincinnatissa sekä Sibelius-Akatemian edustajana kiertueella Michiganissa, Milwaukeessa ja Illinoissa. Etelä-Amerikassa Tolonen on konsertoinut Argentiinassa Manuel de Falla-museossa Cordobassa sekä Belo Horizonten kitarafestivaalilla Brasiliassa. Lisäksi Tolonen on konsertoinut Moskovan International House of Musicissa ja Rachmaninov-salissa, Baltiassa sekä runsaasti Keski-Euroopassa.
Tolosen soolo- ja kamarimusiikkiohjelmistot koostuvat renessanssin luuttu- ja vihuelateoksista aina nykypäivän musiikkiin. Hän on esiintynyt muun muassa Radion sinfoniaorkesterin, Jyväskylä Sinfoniettan, Sibelius-Akatemian Sinfoniaorkesterin, saksalaisen Cursächsichen Philharmonien ja puolalaisen AUKSO-kamariorkesterin solistina.
Tjango! -yhtye.
Tolonen vaikuttaa hanuristi Antti Leinosen, viulisti Tero Hyväluoman ja kontrabasisti Tarmo Anttilan kanssa Tjango! –yhtyeessä. Tjango! esittää omien sävellyksiensä lisäksi tunnettua ja tuntemattomampaa ranskalaista ja latinalaisamerikkalaista musiikkia sekä jazz-standardeja. Yhtyeen ensialbumi julkaistiin tammikuussa 2014.
Palkinnot ja tunnustukset.
Tolonen on palkittu lukuisissa kilpailuissa vuodesta 1995 alkaen. Marraskuussa 2008 hän voitti arvostetun kansainvälisen Andres Segovia -kitarakilpailun Espanjan Granadan Herradurassa. Saman vuoden elokuussa hän sijoittui kolmanneksi Guitar Foundation of American kansainvälisessä kitarakilpailussa San Franciscossa. Kilpailuun osallistui 51 kitaristia eri puolilta maailmaa. Heinäkuussa 2004 Tolonen sijoittui toiseksi The 3rd Australian Guitar Competition -kitarakilpailussa Australiassa. Kilpailuun osallistui 21 kitaristia neljältä mantereelta.
Heinäkuussa 2002 Tolonen voitti kansainvälisen kitarakilpailun Templinin kitarafestivaaleilla Berliinissä. Kilpailu oli tarkoitettu alle 25-vuotiaille kitaristeille ja se painottui klassiseen nykymusiikkiin. Vuoden 2001 huhtikuussa Tolonen sijoittui toiseksi Pariisin Ville d'Antonyssa järjestetyssä kansainvälisessä kitarakilpailussa. Kilpailuun osallistui 30 kitaristia useista Euroopan maista sekä Yhdysvalloista ja Argentiinasta.
StatusNet

StatusNet (aiemmin Laconica) on Vapaan ja avoimen lähdekoodin mikroblogauspalvelin, joka on ohjelmoitu PHP-ohjelmointikielellä. Se käyttää OStatus-standardia eri asennusten väliseen yhteistoimintaan. Vaikka se tarjoaa samanlaisen toiminnallisuuden kuin Twitter, StatusNet pyrkii tarjoamaan mahdollisuuden avoimeen, palveluiden väliseen ja jaettuun viestintään mikroblogausyhteisöjen välillä. Yritykset ja yhtiöt voivat asentaa ja hallita omia palveluitaan ja tietojaan. 
Vuonna 2013 StatusNet ja Free Social yhdistyivät GNU Social -projektiin.
Identi.ca.
Identi.ca on ensimmäinen StatusNetin asennus. Sen ylläpitäjä on StatusNetin kehittänyt StatusNet Inc. Identi.ca tarjoaa ilmaiset käyttäjätilit yleisölle ja toimii StatusNetin itse asennettavan version lippulaivana.
Optimo

Optimo on New Yorklaisen dance-punk yhtye Liquid Liquidin ep-albumi, joka julkaistiin vuonna 1983. Se sisältää yhtyeen ehkä tunnetuimman kappaleen ”Cavernin”, josta on myös tehty musiikkivideo. Hip hop-ryhmä Grandmaster Flashin kappale ”White Lines (White Lines (Don't Don't Do It)” perustuu myös ”Caverniin”.
Albumin kaikki kappaleet on julkaistu uudelleen kokoelma-albumeilla "Liquid Liquid" (1997) sekä "Slip in and Out of Phenomenon" (2008).
Tyske Ludder

Tyske Ludder on opiskelutovereiden Claus Albers (laulu) ja Olaf A. Reimers (kosketinsoittimet) perustama saksalainen EBM-bändi. Bändin nimi tarkoittaa norjaksi saksalaista prostituoitua. Norjalaiset käyttivät tätä nimitystä toisen maailmansodan aikana paikallisesta naisesta, joka oli sukupuoliyhteydessä saksalaisen sotilaan kanssa.
Historia.
Tyske Ludder on perustettu 1990-luvun vaihteessa. Bändi on lähtenyt liikkeelle new wave ja new romantic -tyylisuunnasta ja tullut tunnetuksi EBM-äänimaisemistaan. Kappaleiden sanat käsittelevät mm. teknologian ylivaltaa nyky-yhteiskunnissa, 
Jugoslavian sotaa, ja Yhdysvaltojen sotilaallista puuttumista maailman politiikkaan omien intressiensä turvaamiseksi.
1990-luvulla Tyske Ludder julkaisi kaksi albumia ja yhden EP:n, mutta esiintyi tähän aikaan harvoin yleisön edessä. 
2000-luvun alussa Tyske Ludder vietti hiljaiseloa, ja sitä koetteli bändinjäsenten väliset erimielisyydet. 
Vuonna 2004 bändi alkoi taas työstää uutta materiaalia ja palasi lavalle. 
Allekirjoitettuaan levytyssopimuksen levy-yhtiö Black Rainin kanssa vuonna 2005, Tyske Ludder julkaisi neljännen albuminsa "Sojus" ("союз" venäjäksi "liitto") vuonna 2006. 
Vuonna 2007 bändi oli Wintergewittertour-nimisellä Euroopan kiertueella.
Huhtikuussa 2008 ilmestyi viides levy "SCIENTific technOLOGY" joka käsitteli mm. skientologiaa. Tätä seurasi uusi Euroopan kiertue. 
Tyske Ludder on esiintynyt lukuisilla EBM, dark electro ja industrial -tyyliä edustavilla musiikkifestivaaleilla, mm. Bradfordin yliopistolla Englannissa vuonna 2008 pidetyssä Infestissä, vuonna 2009 M'era Luna festivaalissa ja vuonna 2012 Amphi Festivalissa, Kölnissä.
Kylmäveristen Pohjoismaiden mestaruus

Kylmäveristen Pohjoismaiden mestaruus on vuodesta 1978 lähtien järjestetty kilpailu pohjoismaisille kylmäverisille ravihevosille. Nykyään se järjestetään vuosittain syyskuun lopulla Turussa Metsämäen raviradalla.
Vuoteen 1997 asti kilpailu kiersi Suomen, Ruotsin ja Norjan raviradoilla. Vuosina 1998 ja 1999 Pohjoismaiden mestaruus ratkaistiin kolmen osakilpailun sijoituksilla. Lähdöt ravattiin maiden pääradoilla Vermossa, Solvallassa ja Bjerkessä.
2000–2005 kilpailua ei järjestetty lainkaan. Turun ravirata herätti Pohjoismaiden mestaruuden henkiin jälleen vuonna 2006, josta lähtien se on järjestetty vuosittain. Viimeisimmän 8.10.2022 ajetun kilpailun ensimmäinen palkinto oli 30 000 €.
Duke of Earl (albumi)

Duke of Earl on kokoelma-albumi yhdysvaltalaisen soul-laulaja Gene Chandlerin tuotannosta vuosilta 1961, 1962 ja 1963. Chandler oli tuolloin Vee-Jay Recordsin artisti. Tämä albumi sisältää Chandlerin tuolle levy-yhtiölle tekemät singlet ja kokoelman on vuonna 1976 julkaissut englantilainen DJM Records Limited, James House, 71–75 New Oxford Street, London WC1A 1DP. Kannen on suunnitellut Scutt • Irvine • Wilson. Painotyön on tehnyt Gothic Print Finisher Ltd.
Kappaleet.
Kappaleiden yhteydessä on mainittu Vee-Jay-singlejen tuotantovuodet, luettelotunnukset sekä listasijoitukset (R&amp;B/pop) Yhdysvalloissa.
Kappaleet 1. &amp; 6. Tristan Music Limited 2. Carlin Music Corp. 3. &amp; 7. Tollie Music Limited (Carlin) 4. &amp; 8. Copyright Control 5. Planetary-Nom (London) Limited. 
Kappaleet 1. Jobete (London) Music Limited 2.–7. Copyright Control 8. Ivan Mogull Music Limited.
Kappaleen "Rainbow" tekijää ei ole mainittu LP-levyn etiketissä, mutta kansiteksti kertoo sen olevan Curtis Mayfield. Kappaleen "Check Yourself" tekijäksi on muualla kerrottu Lowell Fulson.
Tytön huivi

Tytön huivi on Ville Salmisen ohjaama elokuva vuodelta 1951. Se rakentuu J. Alfred Tannerin kuplettien varaan.
Elokuvan tarinassa Affu (Sakari Halonen) lähtee maailmalle etsimään ”sitä oikeaa”, jota varten äiti on antanut kihlajaishuivin. Tarina etenee neitosesta toiseen, joille Affu laulaa yhteensä lähes 20 kappaletta. Elokuvan hevosajelu on tehty studiossa taustaprojisoinnin edessä. 
Arviot.
Aikalaisarvioissa elokuvan kepeyteen suhtauduttiin ymmärtävästi. Juha Nevalainen "Ilta-Sanomista" kirjoitti: ”Oikeastaan "Tytön huivista" on tullut paljon parempi elokuva kuin odottaa saattoi.” 
Myöhemmin elokuvaa on luonnehdittu toisaalta raikkaaksi musiikkielokuvaksi, toisaalta köykäiseksi viihde-elokuvaksi, joka tosin viihdytti viihteenjanoisia aikalaiskatsojia.
Pimeys odottaa

Pimeys odottaa on Pauli Pentin ohjaama elokuva vuodelta 1985. Se oli ensimmäinen Pentin kahdesta omasta ohjauksesta. Villealfa-tuotantoyhtiössä apulaisohjauksia tehnyt Pentti ei saanut tuotantotukea, joten Mika Kaurismäki lupasi Villealfan rahoituksen. Elokuvan käsikirjoituksen teki Pentin kanssa Antti Lindqvist, joka on Pentin tavoin toiminut elokuvakriitikkona useissa lehdissä.
Vastaanotto.
Aikalaisarviossaan Helena Ylänen ("Helsingin Sanomat") piti elokuvaa ”aika tyylikkäänä”, ja vaikka tyylikkyys ei korvaa puutteita, elokuva jaksaa kuitenkin kiinnostaa. Huomiota herätti aikanaan, kun Ylänen esitti viikkoa myöhemmin uuden tulkinnan, jonka mukaan tarina on unta, ja silloin palaset hänen mukaansa loksahtavat kohdalleen. Pentti osoittaa erään kriitikon mukaan tässä elokuvassa kykynsä öisen kaupungin kuvaajana. Kriitikko Jussi Karjalainen ("Tv-maailma" 38/2012) kiinnittää huomiota elokuvan kaurismäkeläiseen replikointiin, jota hän pitää sen antoisimpana makusteltavana. 
Arto Pajukallion arviossa ("Helsingin Sanomat" 27.9.2012) katsotaan, ettei elokuvassa ole sisällöllistä kantavuutta. Tiettävästi Pentti itse on sanonut, että elokuva olisi tarkoitettu työksi, joka kerralla lopettaisi valkokankailla polttamisen. Elokuvassa nimittäin näyttelijöiden käsillä ei ole juuri muuta tehtävää kuin pidellä savuketta.
Marko Rairama

Marko Rairama (s. 10. syyskuuta 1991 Helsinki) on suomalainen jääkiekkoilija, joka pelaa Mestis-joukkue Heinolan Peliitoissa.
Ura.
Rairama on Hämeenlinnan Pallokerhon kasvatti. Hän voitti joukkueessa B2-nuorten Suomenmestaruuden vuonna 2008, B-nuorten SM-hopeaa vuosina 2008 ja 2009 sekä A-nuorten SM-pronssia vuonna 2012. Rairama toimi kaudella 2011–2012 HPK:n pronssijoukkueen kapteenina ja oli tehoilla 17+33=50 joukkueen paras pistemies ja maalintekijä.
Kaudeksi 2012–2013 Rairama siirtyi vuoden mittaisella sopimuksella Mestis-joukkue Heinolan Peliittoihin. Hän kävi kauden aikana myös kolmen SM-liigaottelun verran Hämeenlinnan Pallokerhossa. Rairama pelasi ensimmäisen SM-liigaottelunsa 22. syyskuuta 2012 vieraissa Porin Ässiä vastaan ja sai siinä jääaikaa 9.58 minuuttia. Hän teki ottelussa myös liigauransa avausmaalin, jonka Rairama teki ensimmäisessä vaihdossaan ja laukoi ensimmäisellä kosketuksellaan kiekkoon SM-liigassa.
Rairama siirtyi kaudeksi 2013–2014 Kiekko-Vantaaseen. Hän kuitenkin palasi kuitenkin omasta aloitteestaan Peliittoihin lokakuussa 2013.
Muuta.
Rairaman pikkuveli Jari pelaa HPK Teamin A-nuorissa. Veljesten isä Ismo kuuluu HPK:n A-nuorten valmennustiimiin.
Yrjö Talvitie

Yrjö Juho Talvitie (23. syyskuuta 1892 Ulvila – 18. toukokuuta 1970 Helsinki) oli suomalainen kemisti ja tieto- ja sanakirjojen tekijä. 
Talvitien vanhemmat olivat kunnallislautakunnan esimies Juho Heikki Talvitie ja Anna Sofia Ihander. Hän pääsi ylioppilaaksi 1912, valmistui diplomi-insinööriksi 1916 ja väitteli tekniikan tohtoriksi 1927. 
Talvitie toimi Teknillisen korkeakoulun analyyttisen kemian assistentiina 1924-1925 ja tullikemistinä 1927-1946. Hän oli Kemian keskusliiton asiamies 1943–1959 ja toimitusjohtaja, Teknillisen kemian aikakauslehden päätoimittaja hän oli 1944–1959. 
Talvitie perusti 1948 yhdessä Pentti Talvitien kanssa muun muassa tekniikan alan sanakirjoja julkaisevan Tietoteoksen.
Eero Tammisalo

Eero Sakari Tammisalo (vuoteen 1906 Ekbom; 1. joulukuuta 1892 Helsinki – 8. huhtikuuta 1977 Helsinki) oli suomalainen hammaslääkäri ja professori. Hän oli Helsingin yliopiston hammaslääketieteen laitoksen proteesi- ja hampaanoikomisopin opettaja 1919–1956, laitoksen esimies 1925–1958, hammasproteesiopin professori 1957–1962. Hän julkaisi alan tutkimuksia sekä historiikin "Yliopiston odontologinen laitos 1892–1932". Hänelle myönnettiin professorin arvonimi 1942.
Myös hänen poikansa Erkki Tammisalo oli hammaslääketieteen professori.
Antti Tanttu

Antti Heikki Nikolaus Tanttu (7. lokakuuta 1884 Viipuri – 11. kesäkuuta 1962 Kiihtelysvaara) oli suomalainen metsänhoitaja ja tutkija, joka toimi metsähallinnon piirissä. 
Tantun vanhemmat olivat merikapteeni Nikolaus Tanttu ja Maria Sojonen ja puoliso vuodesta 1908 Olga Maria Airaksinen. Heidän tyttärestään Ilta Inkeri Tantusta (s. 1917) tuli lääketieteen lisensiaatti. Tanttu pääsi ylioppilaaksi Viipurin suomalaisesta reaalilyseosta 1903 ja sai päästötodistuksen Soanlahden alemmasta maanviljelyskoulusta 1903 ja Evon metsäopistosta 1906, jolloin hänestä tuli myös metsäkonduktööri, sekä Mustialan maanviljelys- ja meijeriopistosta 1916. Filosofian kandidaatin tutkinnon Tanttu suoritti 1911 ja filosofian tohtoriksi hän väitteli 1915, väitöskirjan aiheenaan "Tutkimuksia ojitettujen soiden metsittymisestä". Tanttu toimi muun muassa opettajana, metsänhoitajana, metsähallituksen esittelijänä ja virkailijana, Ab Tornator Oy:n metsä- ja maatalouden ylihoitajana 1916–1919 sekä itsenäisenä maanviljelijänä. Keskusmetsäseura Tapion metsänparannusosaston johtajaksi Tanttu tuli 1930. Tätä tehtävää hän hoiti aina vuoteen 1951 asti, jolloin jäi eläkkeelle. Hän oli myös Tapion vt. toimitusjohtajana 1946–1948. Tanttu sai professorin arvonimen 1947.
Tanttu kuului Maataloustuottajain Keskusliiton valtuuskuntaan, Suo Oy:n hallintoneuvostoon sekä Suomen metsänhoitajayhdistyksen ja Suomen Kennelliiton johtokuntaan. Hän oli Turveteollisuuskeskusvaliokunnan puheenjohtaja.
Tanttu omisti Toivonojan kartanon Nastolassa vuosina 1917–1931. Hän oli tunnettu ayrshire-karjan ja suomenpystykorvien kasvattaja ja osallistui myös karjalankarhukoirien jalostukseen.
Päivö Tarjanne

Päivö Kaukomieli Tarjanne (vuoteen 1906 Törnqvist; 4. toukokuuta 1903 Hämeenlinna – 16. joulukuuta 1989 Helsinki) oli suomalainen diplomaatti.
Tarjanne valmistui Helsingin yliopistosta lainopin kandidaatiksi vuonna 1928 ja pääsi heti virkamiesharjoittelijaksi ulkoasiainministeriöön. Hän toimi lähettiläänä Oslossa vuosina 1945–1950 ja samalla Reykjavíkissa 1947–1950 ja kansliapäällikkönä ulkoministeriössä 1950–1953. Vuosina 1953-1956 Tarjanne toimi lähettiläänä Kööpenhaminassa , ja seuraavana vuonna hänen asemansa muuttui suurlähettilääksi, kun Suomen keskeisiä lähetystöjä korotettiin suurlähetystöiksi. Vuosina 1956–1961 Tarjanne oli suurlähettiläänä Tukholmassa, mutta palasi sieltä takaisin Kööpenhaminaan vuosiksi 1961–1970. Hän jäi eläkkeelle vuonna 1970.
Tarjanteen vanhemmat olivat kouluneuvos Jukka Tarjanne ja Hellin Lovisa Makkonen. Hän oli vuodesta 1932 naimisissa Heikki Ritavuoren tyttären Anna-Kertun (”Annu”) kanssa ja pariskunnalla oli kolme poikaa. Heistä Pekka Tarjanne (1937–2010) tuli tunnetuksi niin poliitikkona kuin tieteilijänäkin, Heikki Tarjanteesta (s. 1934) tuli puolestaan lääkäri.
Oscar Almgren

Oscar Almgren (1869 Tukholma – 1945 Uppsala) oli ruotsalainen arkeologi ja professori. Hän vaikutti merkittävästi alallaan.
Almgren oli vuodesta 1914 Uppsalan yliopistossa professorina. Hänen tutkimuksensa ovat käsitelleet useita esihistoriallisia aikakausia, tärkeimmät vanhempaa germaanista rautakautta.
Nils Almlöf

Nils Wilhelm Almlöf (1799−1875) oli ruotsalainen näyttelijä. Hänen puolisonsa Betty Almlöf (1831−1882) oli myös näyttelijä.
Timanttiliiga 2012

Vuoden 2012 Timanttiliiga oli neljäntoista yleisurheilukilpailun sarja. Se alkoi 11. toukokuuta Dohasta, Qatarista ja päättyi 7. syyskuuta Brysseliin, Belgiaan.
Lähde: diamondleague.com
Susi lammasten vaatteissa

Susi lammasten vaatteissa tai Pyhiinvaeltaja ("The Pilgrim") on Charles Chaplinin ohjaama vuoden 1923 yhdysvaltalainen mykkäelokuva.
"Susi lammasten vaatteissa" oli viimeinen elokuva, jonka Chaplin teki First Nationalille. Se oli myös hänen viimeinen lyhytelokuvansa, vaikkakin elokuva olikin teknisesti liian pitkä lyhytelokuvaksi. Chaplin ajautui elokuvan levittämisestä erimielisyyksiin First Nationalin kanssa. Chaplin muun muassa raivostui First Nationalin väitteestä, joka esitettiin "Susi lammasten vaatteissa" elokuvan leikkausvaiheessa, ettei hän olisi täyttänyt sopimustaan "Chaplinin pojan" kohdalla.
Elokuva on kevyt satiiri, jossa käsitellään pienen kaupungin uskovaisten tapoja ja tekopyhyyttä. Aiheensa vuoksi se joutuikin joillain paikkakunnilla vaikeuksiin sensoreiden ja kirkollisten viranomaisten kanssa. Atlantassa evankelisten pastoreiden yhdistys vaati sen kieltämistä, koska se loukkasi evankeliumia. Lisäksi Etelä-Carolinassa Ku Klux Klan protestoi elokuvaa, koska se pilkkasi protestanttista papistoa, ja Pennsylvaniassa sensuurilautakunta poisti siitä useita kohtauksia. Pääosin kuitenkin sekä kirkonmiehet että maallikot olivat sitä mieltä, että elokuvan satiiri ei ole kohdennettu papistoa vastaan.
Markku Tanttu

Markku Tapani Tanttu (s. 28. maaliskuuta 1944 Helsinki) on suomalainen kuvittaja ja kirjailija.
Tanttu opiskeli Vapaassa Taidekoulussa 1962, Taideteollisen Ammattikoulun yleisellä ja graafisella linjalla 1962–1965, Helsingin yliopiston piirustuslaitoksella kolme kevätlukukautta 1963–1965 ja Taideteollisuusopiston graafisella linjalla 1965–1967. Hän on toiminut taittajana useissa lehdissa vuodesta 1966 alkaen, julkaissut kirjoja ja pitänyt näyttelyjä.
Tantun isä oli graafikko Erkki Tanttu.
Teokset.
Näiden lisäksi Tanttu on julkaissut runsaasti omakustanteena, tehnyt kuvituksia ja suunnittelua muiden kirjoihin.
Sarri Nironen

Sarri Nironen (s. 1989) on suomalainen kirjailija. Hänen esikoisteoksensa, abiturienttikevättään viettävistä nuorista kertova pienoisromaani "Tähdenpeitto", julkaistiin vuonna 2012.
Nironen kirjoitti ylioppilaaksi Kallion lukiosta, minkä jälkeen hän alkoi opiskella teoreettista filosofiaa Helsingin yliopistossa. Lukioaikanaan hän voitti kultaa Helsingissä toukokuussa 2009 järjestetyissä kansainvälisissä filosofian olympialaisissa.
Jukka Tarjanne

Artturi Johannes (A. J., Jukka) Tarjanne (vuoteen 1906 Törnqvist; 7. marraskuuta 1866 Virrat – 20. heinäkuuta 1946 Helsinki) oli suomalainen opetushallinnon virkamies, jolla oli merkittävä ansio oppivelvollisuuden täytäntöönpanossa. Hän toimi kouluhallituksen kansanopetusosaston päällikkönä 1918–1936.
Elämäkerta.
A. J. Törnqvistin vanhemmat olivat Virtain varapastori Carl Gustaf Törnqvist ja Karolina Gustava Regina Schreck. Hän kirjoitti ylioppilaaksi Jyväskylän lyseosta vuonna 1884 ja valmistui filosofian kandidaatiksi 1888 sekä maisteriksi 1890 ja suoritti kasvatusopin tutkinnon 1895. Törnqvist työskenteli aluksi lyhyen aikaa uskonnonopettajana eräissä oppikouluissa ja aloitti vuonna 1893 uransa kansakouluntarkastajana. Hän oli kansakouluntarkastaja 1894–1895 Kuopion ja 1895–1900 Viipurin kaupungissa sekä 1900–1907 Hämeenlinnan piirissä, kunnes siirtyi kouluylihallitukseen. Hän teki useita opintomatkoja ulkomaille. Törnqvist suomensi 1906 nimensä "Tarjanteeksi" synnyinpitäjänsä alueella sijaitsevan Tarjanneveden mukaan. Samoin teki hänen veljensä, arkkitehti Onni Tarjanne.
Tarjanne nimitettiin 1916 kouluylihallituksen (vuodesta 1918 kouluhallitus) kansakoulujen ylitarkastajaksi. Sisällissodan aikana keväällä 1918 hän hoiti yksinään viraston asioita valkoisten pääkaupungissa Vaasassa, sillä kouluylihallitus oli jäänyt punaisten valtaamaan Helsinkiin. Syyskuussa 1918 hänestä tuli kansanopetusosaston päällikkö ja hän sai kouluneuvoksen nimikkeen. Tarjanne oli vuosina 1930–1936 kouluhallituksen ylijohtajan sijaisena.
Tarjanne oli jäsenenä monissa kansakoulun kehittämistä suunnitelleissa komiteoissa ja 1906–1907 sihteerinä oppivelvollisuutta pohtineessa komiteassa. Hänellä on sanottu olleen suuret ansiot oppivelvollisuuden toteuttamisessa. Muun toimintansa ohella Tarjanne oli vuonna 1900 Viipurin kaupunginvaltuuston jäsen ja kuului pitkään Kansanvalistusseuran johtokuntaan. Hän sai kanslianeuvoksen arvonimen jäädessään eläkkeelle vuonna 1936.
A. J. Tarjanteen poikia olivat hallinto-oikeuden professori Tapio Tarjanne ja diplomaatti P. K. Tarjanne. Hänen lapsenlapsiinsa kuuluivat muun muassa korkeimman hallinto-oikeuden presidentti Antti Suviranta ja poliitikko sekä pääjohtaja Pekka Tarjanne.
Mustaa kahvia

Mustaa kahvia on Jenni Vartiaisen esittämä kappale, joka julkaistiin Vartiaisen debyyttialbumin neljäntenä ja viimeisenä singlenä 17. maaliskuuta 2008. Kappaleen on säveltänyt ja sanoittanut Kyösti Salokorpi. 
Single sisältää nimikappaleen albumiversion ja "Phonky Asses Club Edit" -version lisäksi myös remixit kappaleista "Ihmisten edessä" ja "Toinen".
Kim Sharma

Kim Sharma (s. 21. tammikuuta 1980 Ahmednagar, Maharashtra, Intia) on intialainen näyttelijä ja malli. Hän teki elokuvadebyyttinsä Aditya Chopran ohjaamassa hindinkielisessä elokuvassa "Mohabbatein" (2000), josta tuli suuri menestys. Hänen seuraavat elokuvansa eivät menestyneet erityisemmin, ja hänen näyttelijän uransa hiipui hänen mentyään naimisiin Ali Punjanin kanssa vuonna 2010.
Jääpallon SM-kilpailu 1920

Vuonna 1920 jääpallon SM-kilpailu järjestettiin kahdeksan joukkueen voimin. Aiempien kausien tapaan mestarijoukkue Viipurin Sudet ei päässyt suoraan välieriin, vaan se joutui ensin pelaamaan paikallisvastustajiaan Viipurin IFK:ta ja Reipasta vastaan. Ottelukaavio laadittiin taas siten, että loppuottelussa ei voinut kohdata kaksi saman kaupungin seuraa. Helsingin joukkueista loppuotteluun selvisi ensimmäistä kertaa Helsingin Palloseura, joka yllätti välierässä Helsingin IFK:n.
Viipurissa pelatun loppuottelun voitti Sudet maalein 8-3, ja voitti näin kuudennen perättäisen mestaruutensa.
Alkuerät.
1.kierros
2.kierros
Mestarijoukkue.
Susien mestarijoukkue: Lauri Hirvonen (mv), Jussi Pelli, Aarne Lavonen, Niilo Joutsenlahti, Edvard Kostamo, Aarne Nissinen, Toivo Pirhonen, Armas Ahnger, Yrjö Tuhkunen, Lauri Mäkinen, Kristian Poutiainen.
Kylmäspray

Kylmäspray on suihkutettavaa ainetta joka jäähdyttää kohdan johon sumute kohdistetaan. Käyttökohteita on mekaanisissa asennuksissa ja elektroniikassa. Kutistusliitoksia tehdessä voidaan kappaletta kutistaa jäähdyttämällä sitä ja elektroniikassa viallista kohtaa voi joissain tapauksissa etsiä suihkuttamalla kylmäsprayta ja tarkistamalla mistä kohdasta huuru hitaiten poistuu.
Kylmäsprayta voidaan käyttää myös nyrjähdysten ja kolhujen ensihoitoon.
Piippukiitäjä

Piippukiitäjä, aikaisemmalta nimeltään savupiippupääsky ("Chaetura pelagica") on pohjoisamerikkalainen kiitäjälaji. Se rakentaa pesänsä pystypintaan, nimensä mukaisesti savupiippuun.
Tuntomerkit.
Piippukiitäjä on 12–13 senttimetriä pitkä. Piippukiitäjä on ruumiinmuodoltaan paksu ja erityisesti sen käsisiipi on leveä. Kyynärsiipi on selvästi kapeampi, joten siiven muoto on hyvin tunnusomainen. Väritykseltään piippukiitäjä on harmaanruskea; kurkku ja rinnan yläosa ovat muuta ruumista hieman vaaleammat. Piippukiitäjän ääni on töksähtelevä kitinä.
Levinneisyys.
Piippukiitäjä pesii Yhdysvaltojen itäosissa sekä eteläisessä Kanadassa. Se on muuttolintu, joka talvehtii Ecuadorin itäosissa, Perussa, Brasilian luoteisosissa ja Chilen pohjoisosissa.Harhailijoita on tavattu Euroopassa ainakin Isossa-Britanniassa, Kanarian saarilla, Ranskassa, Irlannissa ja Ruotsissa.
Kannan koko on arviolta 15 miljoonaa yksilöä. Kannankehitys on pienenevä ja laji on luokiteltu vaarantuneeksi. Vuonna 2016 julkaistun tutkimuksen perusteella lajimäärä olisi vähentynyt 67 prosentilla vuodesta 1970 vuoteen 2014.
Pietari Tiikkiläinen

Pietari Tiikkiläinen (, 3. elokuuta 1921 nykyisen Leningradin alueen Volossovan piirin Pekunitsan kunnan Markkovan kylä – 28. heinäkuuta 1941 Suojärven piirin Tolvajärven lähellä) oli puna-armeijan alikersantti, joka kuolemansa jälkeen sai Neuvostoliiton sankarin arvonimen.
Tiikkiläinen syntyi inkerinsuomalaiseen talonpoikaisperheeseen. Isän varhaisen kuoleman jälkeen hän auttoi äitiä taloudenpidossa ja valmistui keskikoulusta vuonna 1939. Tämän jälkeen hän työskenteli Pekunitsan postissa.
Vuonna 1939 Tiikkiläinen kutsuttiin puna-armeijaan, jonka riveissä hän osallistui talvisotaan. Jatkosodan alettua hän toimi ryhmänjohtajana seitsemännen armeijakunnan 71. kivääridivisioonan 52. rykmentissä, joka yritti pysäyttää suomalaisten hyökkäyksen ensin Korpiselän luona ja sitten Tolvajärven itärannalla. Ryhmän tehtävänä oli estää vihollisen pääsy Vuohtjärven ja Munjärvenlahden kautta Petroskoihin johtavalle tielle. Tiikkiläisen johtamat puna-armeijalaiset torjuivat hyökkäykset Ylä-Tolvajärven Ristisalmen luona vuorokauden ajan. Ammusten loputtua ryhmänjohtaja komensi miehensä pistintaisteluun, jossa hän kaatui. Kuolemansa jälkeen Tiikkiläiselle myönnettiin Neuvostoliiton sankarin arvonimi ja Leninin kunniamerkki.
Tiikkiläisen haudalle Suojärvelle pystytettiin muistomerkki vuonna 1966. Hänen mukaansa on nimetty myös yksi Suojärven kaduista. Tiikkiläisen käymän keskikoulun seinään on kiinnitetty muistolaatta. Petroskoissa Antikaisenkadun muistogalleriassa on hänen kuvansa. Tiikkiläisen elämästä kertoo Pekka Mutasen kirja "Poika Markkovan kylästä".
Katajamittari

Katajamittari ("Thera juniperata") on kenttämittareihin kuuluva syksyn yöperhoslaji.
Koko ja ulkonäkö.
Pienehkö, pohjaväriltään vaaleanharmaa tai ruskeanharmaa mittariperhonen. Etusiivissä tyvipoikkiviiru sekä sisempi ja ulompi poikkiviiru ovat mustahkot. Etusiiven tyviosa tyvipoikkiviiruun saakka on tummemman harmaa tai tumman ruskeanharmaa. Sisempi ja ulompi poikkiviiru ovat voimakkaasti mutkittelevat ja niiden väliin jäävä alue on myös tyviosan värinen. Joskus poikkiviirujen mutkittelu on niin suurta, että tummempi alue jakaantuu siiven takaosaa kohti irrallisiksi laikuiksi. Siiven kärjestä lähtee tumma juomu, joka ulottuu ulompaan poikkiviiruun saakka ja aivan siiven ulkosyrjässä on katkeileva, tumma viiru. Takasiivet ovat harmaanvalkeat ja niissä saattaa näkyä himmeä kaarijuova. Siipiväli 23–27 mm.
Levinneisyys ja lentoaika.
Holarktinen laji, jonka levinneisyys ulottuu Euroopasta Aasian pohjoisosien poikki Etelä-Kanadaan ja Yhdysvaltojen pohjoisosiin. Suomessa katajamittaria tavataan pitkälle Lappiin saakka. Lento alkaa syyskuun alkupuoliskolla ja jatkuu lokakuun loppuun, joskus marraskuulle saakka, huipun sijoittuessa syyskuun loppupuoliskolle.
Elinympäristö ja elintavat.
Katajamittaria tavataan katajia kasvavissa metsissä, rinteillä ja mäillä. Se on elinpaikallaan yleensä runsaslukuinen. Perhoset tulevat valolle, joskus myös syötille. Häirittyinä ne lähtevät herkästi lentoon päivälläkin.
Toukat elävät katajissa ja koteloituvat lopulta neulasten väleihin. Muna on talvehtiva elämänvaihe.
Ravintokasvi.
Toukka elää katajilla ("Juniperus").
Pallet Town

Pallet Town on kuvitteellinen kylä Pokémon-maailman Kanto-alueella.
Kylä esiintyy Pokémon-animessa, mangassa ja peleissä. Kylän motto on "A Pure White Beginning" eli "Puhtaan valkoinen alku".
Pokemon-sarjan päähenkilö. Matkustelee, mutta koti Palletissa.
Ashin kilpailija ja professori Oakin lapsenlapsi. Nykyisin isoisänsä tavoin Pokémon-tutkija.
Pokémon-tutkija, joka antaa Ashille Pikachun sarjan alussa.
Animessa Tracey toimii professori Oakin assistenttina tämän laboratoriossa. 
Ashin äiti ja Professori Oakin hyvä ystävä.
Oakin lapsenlapsi ja Garyn sisko. Ei esiinny animesarjassa, mutta esiintyy peleissä ja animeen perustuvassa Electric Tale of Pikachu -mangassa. Ashin ihastus.
Masae on Pallet Townissa asuva vanha rouva joka pyörittää kauppaa ja omaa radioasemaa Pokemon Chronicles-animaatiosarjassa.
Esiintymiset.
Pallet Town on aloituskaupunki Pokémon Redissä ja Bluessa, Yellow’ssa sekä Fire Redissä ja Leaf Greenissä. Siellä voi myös vierailla Goldissa ja Silverissä, Crystalissa sekä Heart Goldissa ja Soul Silverissä. Se esiintyy myös lukuisia kertoja Pokémon-mangassa ja animessa, muun muassa ensimmäisen kauden ensimmäisessä ja kolmannentoista kauden viimeisessä jaksossa.
Starbulls Rosenheim

Starbulls Rosenheim on saksalainen jääkiekkojoukkue Rosenheimin kaupungista. Seura on perustettu vuonna 2000, ja se pelaa maan toiseksi korkeimmalla sarjatasolla DEL2:ssa. He pelaavat kotiottelunsa ROFA-Stadionilla. ROFA AG on myös yksi Starbullsin kahdesta pääsponsorista. Sopimus ROFA:n kanssa on tällä hetkellä voimassa vuoteen 2029 asti.
Historia.
13. syyskuuta 2013 Starbulls Rosenheim aloitti DEL2:n ensimmäisen kauden yhdentoista muun joukkueen kanssa. Kausi 2016–2017 päättyi Starbullsille putoamiseen kolmannen tason liigaan sen jälkeen, kun se hävisi Eispiraten Crimmitschaulle DEL2-pudotuspeleissä. Kuuden kauden jälkeen kolmannen tason liigassa ylennys saavutettiin jälleen 28. huhtikuuta 2023 Blue Devils Weideniä vastaan (sarja 3:1; ”paras viidestä”). Tämä saavutettiin suoraan kaudelle 2022–23 palkatun uuden suomalaisen päävalmentaja Jari Pasasen kanssa. 
Kaudella 2023–24 Starbulls onnistui välttämään putoamisen ensimmäisellä pudotuskierroksella Bietigheim Steelersiä vastaan (sarja 2:1; kaksi voittoa riitti pääkierroksen paremmassa asemassa oleville Starbullsille sarjan voittoon). Oskar Autio liittyi Starbullsiin helmikuussa 2024 KooKoosta. Hänellä oli suuri rooli erittäin tärkeän 11. sijan saavuttamisessa, mikä antoi heille edun, että he tarvitsivat vain kaksi voittoa ensimmäisellä playdown-kierroksella. Ville Järveläinen ja maalivahtivalmentaja Mika Tarvainen palkattiin kaudeksi 2024–2025. Molemmilla on myös Saksan kansalaisuus. 
Kaudella 2024–2025 Starbulls jätti hakemuksensa mahdollisesta ylennyksestä DEL:lle ensimmäistä kertaa. Tämäkin hyväksyttiin. Starbullsilla olisi siten oikeus nousta ensimmäiseen liigaan DEL2-mestaruuden tapauksessa. 30. joulukuuta 2024 Aution kahdella vuodella vuoteen 2027 ulottuva ennenaikainen sopimuksen jatkaminen julkistettiin yli 4 000 katsojan edessä.
Joukkue kaudella 2025–2026.
Valmennus &amp; Joukkueenjohto.
"Lähde: EliteProspects"
Tilastot.
Pelaajatilastot.
"Selitteet:" PP=pelipaikka, K=kaudet, O=ottelut, M=maalit, S=syötöt, P=pisteet
Bah’matš

Bah’matš () on kaupunki Ukrainan pohjoisosissa Tšernihivin alueella linnuntietä noin 180 kilometriä Kiovasta itäkoilliseen. Kaupungin väkiluku oli 17 192 (2021 alussa; 20 332 as., VL2001).
Historiaa.
Bah’matš mainitaan kirjallisissa lähteissä ensi kerran vuonna 1781. Paikkakunta kasvoi 1860- ja 1870-luvuilla merkittävästi tsaarinajan rautateiden rakennustyöläisten asuinpaikkana. Tammikuussa 1919 paikkakunnalla käytiin taisteluja bolsevikkien ja Ukrainan kansantasavallan joukkojen välillä.
Kaupungissa on kemian teollisuuden laitevalmistusta ja elintarviketeollisuutta.
Kaupunki toimi aiemmin noin 47 000 asukkaan Bah’matšin piirin hallintokeskuksena. Heinäkuusta 2020 lähtien se on ollut osa Nižynin piiriä.
Liikenneyhteydet.
Paikkakunta on tärkeä Ukrainan päärautatieverkon risteyspaikkakunta, jonka kautta kulkee päärata Kiovasta niin Moskovaan kuin Valko-Venäjän Gomeliinkin, josta kautta voi jatkaa esimerkiksi Minskiin tai Pietariin. Bah’matšin matkustaja-asema on päärautatieasema, jonka lisäksi kaupungissa on Gomelin asema ja Kiovan asema. Maantieyhteyksistä merkittävimpiin kuuluu Kiovan suunnalta saapuva valtatie M02 (eurooppatie E101), joka kulkee piirin läpi koilliseen 14 kilometriä kaupungin pohjoispuolella.
Kookoshiutaleet

Kookoshiutaleet on kookospähkinöistä valmistettavia hiutaleita. Hiutaleet soveltuvat mm. makeisiin, leivonnaisiin ja koristeluun. Niitä käytetään myös puuroihin, suklaavalmisteisiin sekä pähkinä- ja marjaruokiin. Hiutaleet valmistetaan kookospähkinän kuivatusta siemenvalkuaisesta ja niitä käytetään tavallisesti paahdettuina. 
Kookoshiutaleidenn sisältämät enimmät ravintoaineet ovat rasva ja ravintokuitu.
Ansis Medenis

Ansis Medenis (s. 1984) on latvialainen lentopalloilija, joka pelaa kaudella 2012–2013 Vammalan Lentopallon riveissä Lentopallon Mestaruusliigassa. Sopimus VaLePan kanssa kattaa kauden 2012–2013. Medenis on pelannut urallaan myös Brasilian, Italian, Kreikan sekä Qatarin pääsarjoissa. Lisäksi hän edustaa Latvian maajoukkuetta.
Medenis on voittanut Suomessa pelatessaan SM-hopeaa kaudella 2010–2011. Latvian maajoukkuepelaaja oli pudotuspelien paras pistemies Mestaruusliigassa kaudella 2010–2011. Runkosarjassa hän oli samalla kaudella neljänneksi eniten pisteitä tehnyt pelaaja. VaLePaan hän tuli ensimmäisen kerran alkukaudesta 2011–2012, kun VaLePa tarvitsi toisen hakkurin Arttu Lahdenperän aisapariksi. Hänellä oli jo sopimus Brasilian liigaan, mutta joukkueen olosuhteet eivät tyydyttäneet Ansista ja hän jäi Riikaan odottelemaan uutta sopimusta, joka solmittiin VaLePan kanssa.
Medenis aloitti kauden 2011–2012 Kreikan liigassa pelaten siellä puoli vuotta Kreikan Iraklisissa, mutta mies palasi loppukaudeksi Riigaan johtuen olkapääleikkauksesta.
Muuta.
Pelityyliltään Medenis on fyysinen pelaaja, jolla on kova hyökkäys ja syöttö. Medenis on pelipaikaltaan hakkuri, mutta hän pystyy pelaamaan myös yleispelaajana. Esimerkiksi syksyn 2012 EM-karsinnoissa hän pelasi Latvian maajoukkueessa yleispelaajan peliroolissa.
Tavast

Tavast tai Tawast on ainakin kolmen suomalaisen suvun nimi. Niillä ei ole yhteyttä toisiinsa. Nimi tulee Hämeen maakunnan ruotsinkielisestä nimestä.
Keskiaikaisen suomalaisen Tavast-suvun ensimmäinen tunnettu henkilö on rälssimies Olavi Tavast (maininta 1386). 
Toinen suku on todennäköisesti peräisin Tanskasta, jonka ensimmäinen suomalainen edustaja on Jeppe Kaas vuonna 1508 Hauholla. Pojanpoika Arvid Henrikinpoika Tavast sai rälssikirjeen vuonna 1582. Suku aateloitiin Ruotsissa vuonna 1625 ja sammui mieskannalta vuonna 1731.
Kolmas suku, Tawast/Tavast, kirjattiin noin vuonna 1750 Ruotsin ja myöhemmin Suomen ritarihuoneeseen virheellisten tietojen pohjalta. Tawaststjernan suku haarautuu tästä suvusta.
Riva del Garda

Riva del Garda on kaupunki Trenton maakunnassa Trentino-Etelä-Tirolin alueella Pohjois-Italiassa. Se sijaitsee Gardajärven pohjoispäässä. Kaupungissa on runsaat 17 000 asukasta, ja se on järveä ympäröivistä kunnista väkiluvultaan toiseksi suurin.
Historiaa.
Strategisen sijaintinsa takia Riva del Garda on vuosisatojen kuluessa ollut monien heimojen, sukujen ja valtioiden hallinnassa. Napoleonin kukistumisen jälkeen vuonna 1814 kaupunki kuului Itävallalle ja vuodesta 1918 alkaen se on ollut Italiaa. Rivan keskus on satama-aukio, "Piazza Tre Novembrea", jota ympäröi vanhakaupunki.
Riva del Gardan tärkein elinkeino on matkailu. Kaupunki on erityisesti surffaajien ja purjehtijoiden suosiossa.